Burjassot talla les vies i exigeix el soterrament del metro
2025-07-24

Més d’un centenar de persones es van concentrar, en la vesprada d’ahir (21-03-2016), en l’estació de Burjassot-Godella per a reclamar i exigir a la Generalitat Valenciana el soterrament del metro al seu pas pel municipi; una reivindicació històrica tant de l’Equip de Govern com del moviment veïnal que es reactiva ara, després que, fa unes setmanes, una persona morira atropellat per un tren.

Convocada per la Federació d’Associacions de Veïns de Burjassot, la concentració va comptar el suport municipal i amb la presència de representants de tota la Corporació Municipal, encapçalats per l’alcalde de Burjassot, Rafa García. També van acudir nombrosos representants de les associacions de veïns de Burjassot, membres del teixit associatiu i social, així com ciutadans particulars sensibilitzats amb el soterrament. Molts altres ciutadans i ciutadanes que passaven per allí, entre les 19:30 h i les 20:30 h, es van sumar també a la concentració reivindicativa i al tall simbòlic de les vies i el pas a nivell, situat en l’Avinguda d’Ausiàs March, que van realitzar els presents, amb una pancarta amb el lema “Per dignitat, soterrament de les vies ja!”.

Després del tall de les vies, Arsenio Moraga, president de la Federació de Veïns de Burjassot, va llegir un manifest en el qual exigia “dignitat per als veïns i veïnes d’aquest poble i solucions per a aquestes vies que, desafortunadament, hem de comptabilitzar amb morts de persones dels nostres barris. Exigim que ens lleven la por a poder passejar tranquil·lament pel nostre barri i no haver de preocupar-nos per si ve o no ve el tren”. Moraga va concloure exigint al govern valencià competent que “es comprometa amb els veïns d’aquest poble, que trobe la solució, el finançament o el que faça falta perquè arribe el dia en què el tren passe per sota de nosaltres i aquestes vies es convertisquen en un lloc per a passejar sense por”.